b'\n_START_ARTICLE_\n\xc3\x84hky\n_START_SECTION_\nOireita\n_START_PARAGRAPH_\nVatsakivuista k\xc3\xa4rsiv\xc3\xa4 hevonen on levoton ja saattaa purra tai potkia kylki\xc3\xa4\xc3\xa4n ja kuopia maata. Se voi yritt\xc3\xa4\xc3\xa4 helpottaa oloaan menem\xc3\xa4ll\xc3\xa4 makuulle ja piehtaroimalla. Hevonen tulisi kuitenkin pyrki\xc3\xa4 pit\xc3\xa4m\xc3\xa4\xc3\xa4n seisaallaan, koska piehtarointi saattaa pahentaa suolistoon mahdollisesti syntynytt\xc3\xa4 asentovirhett\xc3\xa4. \xc3\x84hkyisen hevosen syke ja hengitystiheys nousevat. Hevonen saattaa lis\xc3\xa4ksi hikoilla voimakkaasti. Varsinkin kaasu\xc3\xa4hkyss\xc3\xa4 kipuoireet ovat selv\xc3\xa4t.\n_START_SECTION_\nKaasu\xc3\xa4hky\n_START_PARAGRAPH_\nKaasu\xc3\xa4hky on \xc3\xa4hkyn yleisin tyyppi. Se voi johtua esimerkiksi voimakkaasta v\xc3\xa4kirehuruokinnasta tai \xc3\xa4killisist\xc3\xa4 ruokinnan muutoksista, jotka aiheuttavat virheellist\xc3\xa4 mikrobik\xc3\xa4ymist\xc3\xa4 suolistossa. K\xc3\xa4ymisreaktioista syntyy runsaasti kaasua, joka aiheuttaa suolen laajenemisen ja suolensein\xc3\xa4m\xc3\xa4n venymisen. Kun \xc3\xa4hky etenee, suolen liikkeet lakkaavat, suolisto\xc3\xa4\xc3\xa4net h\xc3\xa4vi\xc3\xa4v\xc3\xa4t ja hevosen kyljet turpoavat. Kaasu\xc3\xa4hkyn voi saada my\xc3\xb6s j\xc3\xa4ist\xc3\xa4 ruohoa sy\xc3\xb6nyt hevonen.\n_START_SECTION_\nKouristus\xc3\xa4hky\n_START_PARAGRAPH_\nKouristus\xc3\xa4hkyss\xc3\xa4 hevosen suoliston sein\xc3\xa4m\xc3\xa4t supistuvat tavallista voimakkaammin, mik\xc3\xa4 saattaa aiheuttaa hevoselle ankaraakin kipua. Hevonen voi saada kouristus\xc3\xa4hkyn muun muassa juotuaan kylm\xc3\xa4\xc3\xa4 vett\xc3\xa4 ollessaan kuumissaan. T\xc3\xa4h\xc3\xa4n \xc3\xa4hkytyyppiin auttavat yleens\xc3\xa4 kipul\xc3\xa4\xc3\xa4kkeet ja lihaskouristuksia laukaiseva l\xc3\xa4\xc3\xa4kitys.\n_START_SECTION_\nUmmetus\xc3\xa4hky\n_START_PARAGRAPH_\nUmmetus\xc3\xa4hky voi johtua muun muassa riitt\xc3\xa4m\xc3\xa4tt\xc3\xb6m\xc3\xa4st\xc3\xa4 juomisesta, v\xc3\xa4h\xc3\xa4isest\xc3\xa4 liikunnasta, sis\xc3\xa4loisista, rehujen homemyrkyist\xc3\xa4, huonosti pureskellusta rehusta tai hiekan sy\xc3\xb6misest\xc3\xa4. Rehumassa tai hiekka muodostaa suoleen tukoksen, ja koska hevonen ei rakenteellisista syist\xc3\xa4 pysty oksentamaan, vaarana on mahalaukun repe\xc3\xa4minen suoliston paineen kasvaessa. Ummetus\xc3\xa4hky vaatii yleens\xc3\xa4 useita hoitokertoja.\n_START_SECTION_\nSuoliston asentovirheet\n_START_PARAGRAPH_\nHevosen suolisto on rakenteeltaan sellainen, ett\xc3\xa4 suolenkiertymi\xc3\xa4 syntyy helposti. Suoliston asentovirheet ovatkin yleisin syy hevosen \xc3\xa4killiseen kuolemaan. Kiertyneen suolen verenkierto estyy, ja hoitamattomana tila johtaa suolen kuolioon. Suoli voi my\xc3\xb6s revet\xc3\xa4, tai hevonen voi kuolla \xc3\xa4hkyn aiheuttamaan \xc5\xa1okkiin.\n_START_SECTION_\nHoito\n_START_PARAGRAPH_\nEnsiapuna rehut otetaan pois hevosen saatavilta ja hevonen pidet\xc3\xa4\xc3\xa4n l\xc3\xa4mpim\xc3\xa4n\xc3\xa4 esimerkiksi loimen avulla. Rauhallinen k\xc3\xa4velytys helpottaa usein hevosen oloa. El\xc3\xa4inl\xc3\xa4\xc3\xa4k\xc3\xa4rin tulisi suorittaa \xc3\xa4hkyhevoselle rektaalitutkimus. Hevosen vatsaontelosta on kuitenkin tunnusteltavissa vain noin kolmannes, joten varmaa diagnoosia rektaalitutkimuksella ei aina saada. El\xc3\xa4inl\xc3\xa4\xc3\xa4k\xc3\xa4ri voi letkuttaa suolistoon parafiini\xc3\xb6ljy\xc3\xa4 ja vett\xc3\xa4. T\xc3\xa4ll\xc3\xa4 tavoin suolen tukkinut rehumassa pehmenee ja l\xc3\xa4htee liikkeelle. Lis\xc3\xa4ksi hevoselle voidaan antaa nestetiputusta, kipul\xc3\xa4\xc3\xa4kett\xc3\xa4 sek\xc3\xa4 B-vitamiiniliuosta.\n_START_SECTION_\n\xc3\x84hkyleikkaukset\n_START_PARAGRAPH_\nJos suolistossa on asentovirhe, leikkaus on hevosen hengen pelastamiseksi usein v\xc3\xa4ltt\xc3\xa4m\xc3\xa4t\xc3\xb6n. Leikkauksessa asentovirhe korjataan ja mahdollisesti kuolioitunut suolen osa poistetaan. Leikkauksen onnistumismahdollisuudet ovat sit\xc3\xa4 paremmat, mit\xc3\xa4 paremmassa kunnossa hevonen on leikkauksen alkaessa. Kaikissa tapauksissa hevosta ei voida pelastaa. Leikkauksen j\xc3\xa4lkeen hevonen tarvitsee yleens\xc3\xa4 tehohoitoa useita p\xc3\xa4ivi\xc3\xa4. I\xc3\xa4kk\xc3\xa4\xc3\xa4lle, jo valmiiksi huonokuntoiselle tai jo aiemmin \xc3\xa4hkyleikkaukseen joutuneelle hevoselle leikkaus ja siit\xc3\xa4 toipuminen saatetaan katsoa liian rankaksi, jolloin hevonen katsotaan parhaaksi mieluummin lopettaa.'